Mowi

Mowi ASA, i en periode kjent som Marine Harvest, er et sjømatselskap med hovedkontor i Bergen. Selskapet er verdens største innen fiskeoppdrett og kontrolleres av den kypriotiske rederen John Fredriksen.

 Historikk 
I 1964 ble selskapet Mowi etablert i Norge. I 1969 kjøpte Norsk Hydro opp halvparten av aksjene i Mowi. I 1980 kjøpte Hydro opp de resterende aksjene i selskapet, og ble eneeier.

I juni 2005 kjøpte Geveran Trading Ltd., et selskap som ble kontrollert av John Fredriksen, majoriteten av aksjene i det norske oppdrettsselskapet Pan Fish. I løpet av høsten 2005 kjøpte Fredriksen også det nederlandske oppdrettsselskapet Marine Harvest. Samtidig startet han å kjøpe aksjer i norske Fjord Seafood. Før sommeren 2006 hadde Pan Fish kontroll over aksjene i Fjord Seafood, og fusjonen mellom de tre selskapene kunne starte. Det nye selskapet fortsatte å hete Pan Fish i et halvt år, før det 1. januar 2007 endret navn til Marine Harvest. Fredriksen ble da hovedeier i selskapet.

Etter at daværende konsernsjef Atle Eide trakk seg fra stillingen den 1. september 2007, ble selskapet i en overgangsperiode ledet av Leif Frode Onarheim. Den 1. mars 2008 overtok Åse Aulie Michelet som toppsjef i Marine Harvest. Hun trådte overraskende tilbake 23. mars 2010, etter ønske fra styret.

Per 2012 var Marine Harvest Norway eid hundre prosent av Marine Harvest ASA, og var en del av Marine Harvest Group, som var verdens største produsent av atlantisk laks.«Fredriksen kan nå kjøpe opp hele Lakse-Norge», fra Aftenposten 11. juli 2012 Selskapet tilbød et bredt spekter av sjømatprodukter og produserte en fjerdedel av verdens oppdrettslaks.

MHG produserte om lag 344 000 tonn atlantisk laks i 2013, eller over tilsvarende omtrent en fjerdedel av den totale globale produksjonen av atlantisk laks. Konsernet hadde da 13 233 ansatte, drev virksomhet i 25 land og solgte sjømat direkte til om lag 50 land. 

I 2017 kjøpte Marine Harvest Group opp de canadiske selskapene Gray Aqua Group og Northern Harvest, og etablerte virksomheten Marine Harvest Canada East. Denne delen av konsernet skiftet senere navn til Mowi Canada East. 

Selskapet som ble konsolidert fra 1. januar 2019 var et resultat av en fusjon mellom Pan Fish, Fjord Seafood og Marine Harvest. Fra 1. januar 2019 endret selskapet navn til Mowi AS.

Om selskapet
Mowi driver oppdrett og bearbeiding av atlantisk laks i Norge, Skottland, Canada, Irland, Færøyene og Chile, og bearbeider i tillegg laks og annen sjømat i USA, Nederland, Belgia, Frankrike, Polen, Japan og Kina. 

Per juni 2021 hadde Mowi AS 14 866 ansatte fordelt på 25 land. 

Konserndirektør for Marine Harvest Group er (per 2023) Ivan Vindheim, mens styret ledes av Ole-Eirik Lerøy. 

Mowi er notert på Oslo Børs. 

Virksomhet i Norge
Mowi ASA hadde en omsetning på 62,9 milliarder i 2023 og 14 149 ansatte. Aktiva var 92,6 milliarder og egenkapitalen var på 42,2 milliarder. Selskapet er med det Norges desidert største sjømataktør, mer enn dobbelt så stor som nr. to, Austevoll Seafood AS. I 2013 produserte selskapet om lag 222 500 tonn laks (sløyd vekt), eller 3,2 millioner måltider hver dag. Dette tilsvarende om lag 24 % av samlet norsk produksjon. Virksomheten omsatte i 2011 for om lag 8 milliarder kroner. Marine Harvest hadde da i overkant av 1 500 årsverk i Norge og 207 konsesjoner fra Flekkefjord i sør til Kvænangen i nord. Selskapet drev avl på egen stamfisk og hadde hele produksjonskjeden fra rogn til ferdig filet.

I Norge drev Marine Harvest på 2010-tallet fire av verdens største sjømatfabrikker i Hjelmeland kommune i Rogaland, Herøy kommune i Møre og Romsdal, Hitra kommune i Sør-Trøndelag og Herøy kommune i Nordland. I perioden 2006–2011 ble det investert 510 millioner kroner i de norske fabrikkene. Selskapets totale investeringene i Norge var i 2,1 milliarder i perioden 2007–2011. Utover de midlene som gjennom eksportavgiften ble kanalisert til Fiskeri- og havbruksnæringens forskningsfond, satset konsernet 32 millioner på forskning og utvikling i 2010, gjennom 30 prosjekter i Norge.

 Strid om lakselusbekjempelse 
Som følge av langvarig uenighet, der Marine Harvest mente Fiskeri- og Havbruksnæringens Landsforening (FHL) gjorde for lite i bekjempelsen av lakselus, meldte Marine Harvest seg ut av interesseorganisasjonen i 2015, og ble i stedet en del av NHO Industri.

 Søksmål mot den norske staten 
I august 2023 ble det kjent at Mowi hadde tatt ut søksmål mot den norske staten . Bakgrunnen var at Stortinget i mai 2023 vedtok regjeringen Støres forslag om å innføre grunnrenteskatt på havbruk. Stortingsvedtaket gikk ut på en skatteramme på 25 prosent, med virkning fra 1. januar 2023, mens regjeringen hadde foreslått en skatt på 40 prosent. Mowis konsernsjef Ivan Vindheim uttalte da søksmålet ble kjent:«– Me vil gå til søksmål mot staten på grunn av botnfrådraget. Frådraget gjer at grunnrentemodellen ikkje er nøytral lenger. Dei små blir favorisert over dei store.»Mowi-sjefen uttalte videre at selskapet anså at den nye ordningen var diskriminerende og et brudd på EØS-reglene om fri konkurranse, fordi den bare rammet de største havbruksbedriftene. Hordaland tingrett avviste søksmålet med begrunnelse at Stortingets vedtak om grunnrenteskatt på oppdrett ikke kunne prøves rettslig på generelt grunnlag.

 Referanser 

Eksterne lenker



Kategori:Norske næringsmiddelprodusenter
Kategori:John Fredriksen
Kategori:Norske sjømatselskaper
Kategori:Norske akvakulturselskaper
Kategori:Selskaper notert på Oslo Børs
Kategori:Selskaper etablert i 1992